མིའི་རིགས་བྱུང་བ་དང་རང་རང་གི་འཚོ་བའི་གནས་བབ་དང་བསྟུན་ནས་འཚོ་བའི་བྱེད་ཐབས་སྣ་ཚོགས་ཤིག་མཆིས་ལ།དེ་དང་མཉམ་དུ་འཚོ་བའི་ཐོན་སྐྱེད་ཀྱི་ལག་ཆའང་ཕུན་སུམ་ཚོགས་པོ་ཞིག་གསར་བསྐྲུན་གནང་སྟེ་འཚོ་བ་རོལ་བཞིན་ཡོད།ལོ་རྒྱུས་ཀྱི་ཡིག་ཚང་མང་པོ་ནང་དུའང་རང་རེའི་མོས་པོ་རྣམས་ཀྱིས་མདའ་གཞུ་ལ་བརྟེན་ནས་རི་དྭགས་རྔོན་པ་དང་ཕྱི་དགྲ་བཀག་ནས་རང་ཡུལ་སྲུང་བའི་ལོ་རྒྱུས་ཡོད།ཧོར་གླིང་གཡུལ་འགྱེདལས།ཕོ་ང་དང་ང་ངོ་མ་ཤེས་ན།།དཔའ་ཆེན་ཤན་པ་རྒྱལ་པོ་ཡིན།།ཆུང་ཞག་གཅིག་ཞག་ངོ་ལོན་པའི་དུས།།ཤིང་གཞུ་འཁྱོག་སྟེང་ལ་ཤིང་མདའ་བཞག།བྱ་བྱིའུ་ཆུང་རྒུམ་འབུ་འཐུ་འཐུ་བྱས།།ང་དེ་བས་ཤན་པ་ཐོག་ལེ་མིན།།ཆུང་ཞག་གཉིས་ཞག་ངོ་ལོན་པའི་དུས།།ལྕགས་གཞུ་རྒོད་སྟེང་ལ་ལྕགས་མདའ་བཞག།ཝ་གཡི་དཀར་འབུ་ནག་འཐུ་འཐུ་བྱས།།ང་དེ་བས་ཤན་པ་ཐོག་ལེ་མིན།།ང་ཞག་གསུམ་བདུན་གྱི་གོང་རོལ་ནས།།ནངས་སྔ་མོ་ཁྲ་ཡག་རྫ་ལ་སོང་།།འབྲོང་བྲེ་སེར་མ་བུ་བརྒྱ་རེ་བསད།།མགོ་རུ་ཐུར་ཤ་ལེ་ཐང་ལ་རྫོགས།།ང་ཉིན་གུང་དཀར་ཡག་གངས་ལ་སོང་།།ངས་སེང་གེ་དཀར་མོ་བརྒྱ་རེ་བསད།།མགོ་གཡུ་རལ་ཤེལ་ལེ་ཐང་ལ་རྫོགས།།ང་དགོང་མོ་ན་དམར་གཞུང་ལ་སོང་།།ངས་ཁ་དཀར་རྐྱང་ཆུང་བརྒྱ་རེ་བསད།།མགོ་རྔོག་དམར་ཤལ་ལེ་ཐང་ལ་རྫོགས།།ཞེས་ཤན་པ་རྒྱལ་པོའི་གླུ་ལ་བརྟག་ན་མདའ་མོ་ནི་རི་དྭགས་རྔོན་བྱེད་ཀྱི་ལག་ཆ་ཞིག་ཡིན་པ་ཤེས་ཐུབ།བཀྲ་ཤིས་གཏེར་བུམལས།མདའ་གཞུའི་ཁུངས་ནི་བསྐལ་བ་ཡ་ཐོག་གི་རྡོ་ཆས་སྤྱོད་པའི་དུས་སྐབས་ཀྱི་སྤྱི་ཚོགས་སུ་རི་དྭགས་རྔོན་པའི་ལག་ཆ་ཞིག་ཡིན་པ་བརྗོད་འདུགཡང་སྒྲུང་ལས།ཆུང་མོ་ལོ་གསུམ་གྱི་གོང་རོལ་ནས།།ཐང་ཆེན་པོའི་དཀྱིལ་ལ་མདའ་ཞིག་འཕངས།།བྱིའི་རི་བོང་སྒུམ་བུ་འཐུ་འཐུ་བྱས།།ཞེས་པ་དང་།འདིས་ལྕགས་གཞུ་བཀུག་ནས་ལྕགས་མདའ་འཕངས།།ཞེས་པ་ལས་མ་ཨ་སྟག་ལྷ་མོས་རི་དྭགས་རྔོན་ཚུལ་ཞིབ་འབྲི་གསལ་བོ་བྱས་ཡོད།བོད་ལྗོངས་མངའ་རིས་རུ་ཐོག་གི་བྲག་བརྐོས་རི་མོ་ལས་བྱུང་བའི་རྔོན་པ་མདའ་ཐོགས་དག་ནི་གནའ་རྫས་རྟོག་དཔྱོད་པས་ཡ་ཐོག་གི་དུས་སྐབས་སུ་བྱུང་བར་བཤད་པ་བཞིན་མདའ་ལ་བརྟེན་ནས་རི་དྭགས་རྔོན་པའི་ལས་ལ་ཞུགས་པ་དང་།སྐབས་དེར་རི་དྭགས་བསད་དེ་ཤ་ཟ་བ་དང་།རི་དྭགས་ཀྱི་ལྤགས་པས་གྱོན་ཆས་བཟོ་བ།རུས་པས་བཀོལ་ཆས་གྲི་ལ་སོགས་པ་བཟོ་བ་སོགས་ཆབ་མདོའི་མཁར་རོ་གནའ་ཤུལ་དག་ལས་མཚོན་ཐུབ་ལ།རི་དྭགས་གསོན་པོ་བཟུང་ནས་སྒོ་ཕྱུག་ཏུ་བཏུལ་བའང་ཡོད་དོ།།